ครม. เห็นชอบลดภาษีสรรพสามิตน้ำมันดีเซลลิตรละ 3 บาท เป็นเวลา 3 เดือน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า คณะรัฐมนตรีมีมติเห็นชอบร่างกฏกระทรวงกำหนดพิกัดอัตราภาษีสรรพสามิตในการลดภาษีน้ำมันเป็นเวลา 3 เดือน ตั้งแต่วันที่กฏกระทรวงมีผลบังคับใช้จนถึง 20 พฤษภาคม 2565 โดยเป็นการปรับลดอัตราภาษีสรรพสามิตน้ำมันดีเซลและน้ำมันอื่นๆ ที่คล้ายกัน ทำให้โครงสร้างน้ำมันดีเซลปรับลด 3 บาทต่อลิตร แตกต่างกันตามแต่ละประเภท และหลังจากครบ 3 เดือนก็กลับสู่ราคาเดิม เพื่อเป็นการบรรเทาความเดือดร้อนประชาชนผ่านราคาขายปลีกน้ำมันในประเทศที่ลดลงโดยตรง รวมถึงส่งผลให้ราคาสินค้าอุปโภค บริโภคลดลงไปด้วยกระทรวงการคลัง คาดว่า มาตรการนี้จะทำให้ภาครัฐสูญเสียรายได้ประมาณ 5,700 ล้านบาทต่อเดือน และภายใน 3 เดือนจะสูญเสียรายได้ประมาณ 17,100 ล้านบาท แต่จะช่วยให้เศรษฐกิจในประเทศ ไม่ว่าจะเป็นอุตสาหกรรมการผลิต การเกษตร การท่องเที่ยวและการบริการได้รับความช่วยเหลือในช่วงที่ประเทศยังต้องเผชิญสถานการณ์โควิด-19